Slanický ostrov divadla

náhľad|Logo
**Slanický ostrov divadla** (skr. **SOD**) je multižánrový divadelný festival každoročne prebiehajúci v prvej polovici septembra. Je prvým a jediným podujatím, ktoré pravidelne združuje rôznorodé formy umenia v regióne Hornej Oravy v Námestove a na Slanickom ostrove umenia. Okrem divadelných predstavení vytvára festival priestor pre výstavy, koncerty, filmové projekcie, ale tiež workshopy, diskusie a prednášky.

## O festivale

Vznik nového konceptu festivalu pre divákov nielen z Oravy začal ako iniciatíva občianskeho združenia, Kult.1629, časom sa pripojilo združenie Kapce a iní jednotlivci, ktorí spoločne vnímali potrebu rozvíjať a skultúrňovať oravské prostredie. Dnes je však Slanický ostrov divadla organizovaný rovnomenným občianskym združením s ujasnenou snahou vytvoriť nie len divácky zážitok pôsobivým dramaturgickým výberom, ale tiež neúnavne apelovať na dôležitosť hodnôt, slobody, tolerancie a demokratických princípov. Festival je financovaný výhradne prostredníctvom grantov a príspevkami zo súkromného sektora. 

Každoročnou súčasťou a predzvesťou festivalu sú aj rozhovory, ktoré moderuje Martin Staňo a hosťami boli v minulosti napríklad Emília Vášáryová, či Iveta Radičová. Rozhovory sú zverejnené na YouTube kanáli festivalu, rovnako ako živé vysielania z diskusií prebiehajúcich na festivale, ktoré sú prostriedkom spojenia festivalu a divákov v online a priestore a záujemcov vzdialených Orave. V rámci 6. ročníka festivalu na tému Korene poskytla pre festival veľmi cenný rozhovor Zuzana Čaputová, bývalá prezidentka Slovenskej republiky.

## História

### 1. ročník (9. – 13. september 2020) – ''Holokaust''

Prvýkrát tvorcovia festivalu predstavili svoj program v roku 2020 s témou Holokaust. Súčasťou tohto ročníka bola veľkorozmerná výstava nainštalovaná priamo na Námestí P. O. Hviezdoslava v Námestove a dve projekcie filmov *Ostrým nožom* a *Nech je svetlo* na amfiteátri v Námestove. Divadelný program pozostával aj z inscenácie a diskusie pre mladých, divadelného predstavenia s názvom *Tiso* v prevedení divadla Aréna a inscenovaný pochod dobovým Námestovom inšpirovaný skutočnými príbehmi a udalosťami druhej svetovej vojny s názvom *Judenrain,* ktorý realizovalo nezávislé Divadlo dNo. Priebeh festivalu bol sťažený kvôli protipandemickým opatreniam, ktoré zapríčinili obmedzenia v počte návštevníkov a zrušenie predstavenia študentov VŠMU *Kotleba (Odkiaľ prišiel a ako je možné, že sedí v parlamente).* 

### 2. ročník (4. – 12. september 2021) – ''On''

Téma ročníka 2021 s názvom On niesla diskurz o výrazných mužských postavách v spoločnosti, ich rolách a počinoch, pričom vyznela otázka o situácií žien v spoločnosti, kde dominujú muži.  

Program započal autorský divadelný projekt, hudobná biografia Karola Duchoňa v réžii českého režiséra Jiřího Havelku s názvom *Zem pamätá*. Nasledovali dve filmové projekcie na amfiteátri v Námestove, kde si diváci zaspomínali na pána Milana Lasicu cez kultový a jeho najobľúbenejší film, *Sladké hry minulého leta*. Premietala sa aj nová československá tragikomédia, *Muž so zajačími ušami*, kde hlavná postava muža predstavuje osobu konajúcu za náhlych zmien okolností a úvahy o predstavách o živote, ktoré môžu byť niekedy mylné a zároveň smutné aj komické. Ďalší film, ktorý priniesol festival na plátno a premietal sa na lodi na námestovskom nábreží, pripomínal uplynutie desaťročia od útoku Andresa Behring Breivika na ostrove Utøya, filmom s názvom *Utøya 22*. Súčasťou programu bola debata s manželmi Feldekovcami, no aj  debata s titulom On a ženy, kde zostava silných žien zdieľala svoje pohľady v téme ženského postavenia v porovnaní s tým mužským. Debaty moderoval Martin Staňo z Rádia FM a prebehli v mestskej knižnici v Námestove.  

Na Slanickom ostrove umenia vystúpilo Prešovské národné divadlo s monodrámou *Moral Insanity*, ktorá vznikla na motívy románu Umberta Eca. *Divadlo nude* v čisto ženskej zostave predviedlo autorskú inscenáciu o intímnych detailoch materstva, o nezvyčajnej kráse a skrytých pochybnostiach s názvom *Ľúbim ťa a dávaj si pozor*. Domáce nezávislé Divadlo dNO v autorskej inscenácií *Hra na Boha* prerozprávalo skutočný príbeh z roku 1960, kedy v námestovskom kostole zomreli vražednou rukou traja ľudia. Festival zavŕšil koncert Slovenského komorného orchestra v čarovnom prostredí Slanického ostrova umenia. Aj druhý ročník festivalu bol ovplyvnený Covidom-19 a čelil kapacitným obmedzeniam návštevnosti. 

### 3. ročník (1. – 11. september 2022) – ''Ľudskosť''

Témou tretieho ročníka festivalu bola Ľudskosť. Vlastnosť, ktorá je človeku blízka a zároveň vzdialená. Prejavujúca sa v láskavom, úctivom a tolerantnom vzťahu k druhým i k sebe samému. Je vrtkavá. Jej podoba sa mení v závislosti od našich individuálnych hodnôt, postojov, názorov. V dnešnej spoločnosti je častokrát neprítomná, ale pritom tak veľmi potrebná, až žiadaná. 

Program festivalu prebiehal v duchu snáh o znovuobjavenie ľudskosti v sebe k sebe, ale aj k druhým. Prebehli dve výtvarné výstavy, pričom v jednej autorka Veronika Jurčáková prepojila dedinské prostredie, goralské nárečie s výjavmi so svetových metropol. Výstavou Nadácie Milana Šimečku *Nechajte ma byť takou, aká som*, si návštevníci a hostia pripomínali a v sprievodnej diskusii pre študentov aj rozoberali životný príbeh Anny Frankovej. Okrem troch divadelných predstavení pre deti v Zákamennom a v Námestove, diskusie na tému ľudskosti, priniesol festival aj grafické workshopy s ART3um, dizajn market a divadlo cez virtuálnu realitu – *Brejlando*. 

Na Oravu sa vrátilo Divadlo Nude s autorským scénickým agrárnym dielom s názvom *Roľa*, ktoré skúmalo dedičnosť v línií predkov a posúvalo hranice divadla a diváckeho zážitku. Dramaturgický výber festivalu s témou ľudskosti privítal Činohru SND z Bratislavy s inscenáciou *Sova* o rozdielnych názoroch, prežitkoch, ale i vzájomnom porozumení dvoch generácií, ktoré reprezentujú dve ženy - stará mama a vnučka. Na Slanickom ostrove umenia prebehli dve predstavenia: *Zuzanka Hraškovie* – komorná miniopera v slovenskom jazyku, v ktorej sa stretávajú pri vzájomnej spolupráci členovia súboru Opery SND s členmi Činohry SND a monooperu z Operného štúdia SND podľa ruského skladateľa Grigorija Frida *Denník Anny Frankovej* v hudobnom naštudovaní Ondreja Olosa a v réžii Mareka Mokoša. Na Slanický ostorv divadla aj umenia zavítalo aj Divadlo Alexandra Duchnoviča s hrou *Pieskovisko*, ktorá skúmala ľudskú schopnosť zodpovedať za vlastné činy a prijímať svoje city.

### 4. ročník (6. – 10. september 2023) – ''Domov''

Ročník 2023 rozvíjal tému Domov a opätovne prinášal témy apelujúce na ohľaduplnosť a láskavý prístup k najzraniteľnejším skupinám. Slovo domov má množstvo významov a interpretácií. Festival sa zameriaval (najmä) na Slovensko, aké bolo, aké je a aká nás čaká budúcnosť. Počas festivalového programu sa vystupujúci spolu s návštevníkmi zamýšľali, rozprávali a hľadali odpovede medzi odborníkmi, umelcami i divákmi. Mať domov nie je samozrejmosť. Ľudia bez domova, rôzne marginalizované skupiny a vylúčené komunity si svoj domov budujú ťažšie. 

Program otvorila výstava Martina Smatanu, *Rok dobrých správ*, ktorá pozostáva z vybraných textilných diel komunikujúcich dobré správy z celého sveta. Autor diel vytvoril aj animovaný bábkový film pre deti, *Šarkan*, ktorý je plný čarovných obrazov s bohatou štruktúrou, ktoré rozprávajú príbeh o spomínaní na tých, čo už nie sú medzi nami. Premietané boli aj dokumentárne filmy *Čo ste urobili Rusom* a *Kuciak: vražda novinára*. Na Slanickom ostrove umenia súbor Divadlo bez domova z Bratislavy, v ktorom účinkujú ľudia bez domova, osoby s telesným postihnutím, seniori a osoby s psychiatrickou diagnózou, odohral predstavenie *Cirkus, Madraš*. V programe bolo zaradené aj divadlo pre deti, dizajn market, debata s IPčkom o duševnom zdraví, diskusia zo série Café Európa na tému Domov, koncert Tona S. kapelou a koncertné predstavenie *Strings*, v ktorom Artemporis a Tanečno spojili súčasnú hudbu s tancom. Divadelný program tvorilo performatívne predstavenie *Márnosť* divadla Jedným dychom z Bratislavy, divadelné predtavenie *D1 (pracovný názov)* Slovenského komorného divadla z Martina a site-specific projekt *GENIUS LOCI N/A* z dielne nezávislého divadla dNO z Námestova, ktoré vypovedá o vzťahu domova a identity, ich strate a vykorenení.

### 5. ročník (4. – 8. september 2024) – ''Hranica''
Piaty ročník multižánrového festivalu sa uskutočnil od 2. do 8. septembra na Slanickom ostrove umenia a v Námestove. Ústrednou témou festivalu bola *HRANICA*, ktorá reflektovala fyzické, mentálne a spoločenské aspekty hraníc v kontexte medziľudských vzťahov, stavu demokracie a slobody. Organizátori sa zamerali na otázky prekračovania hraníc v rôznych oblastiach života a na posilňovanie hodnôt, ako sú sloboda, tolerancia a ľudskosť.

Program zahŕňal divadelné predstavenia, diskusie, koncerty, výstavy a filmové večery. Slovenské národné divadlo predstavilo hru *Akcia B*, ktorá spracúva represie totalitného režimu. Premiérovou inscenáciou *Hranica* prispelo miestne autorské divadlo dNO, venované historickému konfliktu medzi Československom a Poľskom. Festival po prvýkrát privítal zahraničných hostí – ukrajinsko-slovenský projekt *Krajina.Ukrajina* a krakovské divadlo Teatr BARAKAH.

Sprievodné aktivity zahŕňali koncert Modrých hôr, DJ set Pohni ostrov od DJ Vesnu, edukačné workshopy pre stredoškolákov, výstavy fotografií a ilustrácií, ako aj diskusiu Café Európa. Benefičný výťažok podporil dobrovoľnícku činnosť na Ukrajine, čím festival prekročil symbolické aj geografické hranice.

Festival organizovalo občianske združenie Slanický ostrov divadla v spolupráci s Oravskou galériou a Domom kultúry v Námestove, s podporou Fondu na podporu umenia, Zastúpenia Európskej komisie a ďalších partnerov.

### 6. ročník (11. – 14. september 2025) – ''Korene''
Šiesty ročník festivalu Slanický ostrov divadla sa konal v dňoch 11. – 14. septembra 2025 v Námestove a niesol názov **Korene**. Festival ponúkol bohatý program zameraný na tému identity, domova a tradícií, ktoré formujú jednotlivca aj spoločnosť.

Program sa odohrával na viacerých miestach v meste, vrátane Domu kultúry, Mestskej knižnice, Hviezdoslavovho námestia a Slanického ostrova umenia, ktorý sa stal hlavným priestorom site-specific divadla.

Festival otvoril vo štvrtok dokumentárny film *Good Boy from Slovakia*, ktorý reflektuje tvorbu slovenského maliara Andreja Dúbravského a zároveň prináša pohľad na kontroverzie v slovenskej kultúre a vzťah vlády, umenia a spoločnosti.

V piatok prebehol interaktívny workshop *Tono S. a Postbellum*, ktorý spájal príbehy 20. storočia so súčasnou hudbou a tvorivým písaním, vedený rapperom Tonom S. Následne sa v Dome kultúry odohrala tragikomická adaptácia *Pes na ceste*, ktorú uviedlo Slovenské národné divadlo (Činohra SND). Hra je založená na ikonickej noveli Pavla Vilikovského a ponúka presný, vtipný a trpko pravdivý obraz slovenskej povahy a hľadania identity po roku 1989. Pred predstavením sa konal dramaturgický úvod s riaditeľkou Činohry SND Miriam Kičiňovou. Večer patril koncertu indie-folk umelca Daniela B., ktorý svojím minimalistickým štýlom priniesol emotívne príbehy z mladosti. Festivalový deň uzavrelo audiovizuálne performatívne dielo Karola Fila *Dobre už bolo*, introspektívna meditácia nad vzťahom so starým otcom.

Sobota sa začala diskusiou *Korene: Café Európa* v Mestskej knižnici, kde sa diskutovalo o slovenskej identite v európskom kontexte s hosťami z kultúrno-spoločenského prostredia a zástupcom Európskej komisie. Počas dňa bola prístupná aj gastro, merch a NGO zóna pred Domom kultúry.

Na Slanickom ostrove umenia sa odohrala monodráma *Judáš* od Vlada Moresa, ktorá skúma psychológiu zrady cez paralelu biblického Judáša a nacistického kolaboranta Antona Boháčika. Večer na Hviezdoslavovom námestí patril satirickému kvízu *Piatoček*, indie-rockovému koncertu Saténové ruky a monodráme *Dedina*, ktorá humorne a zároveň citlivo ukazuje život na slovenskej dedine a jej tradície.

Nedeľa bola venovaná komunitným podujatiam a rodinnej atmosfére. Od 12:00 sa v Dome kultúry konal brunch *Buď láska*, prezentujúci tradičnú oravskú kuchyňu prostredníctvom miestnych dôchodkýň. Popoludní prebehla prechádzka *FjÚŽN Walk* – Námestovo očami cudzincov, sprevádzaná Mariannou Sokach z Ukrajiny. Pre deti aj dospelých bolo pripravené objektové divadlo *Aero* o vzťahu k lietaniu a priestoru. Na Hviezdoslavovom námestí vystúpil Karin Sarkisian *Armenia Project* s jedinečnou kombináciou klavíra a vokálu. Sólové predstavenie *Chudaćzek* Kataríny Hudačkovej prinieslo humorný a zároveň dojímavý pohľad na goralské tradície a zmeny.

Festival vyvrcholil site-specific inscenáciou *Genius Loci: Korene* nezávislého divadla dNO na Slanickom ostrove umenia. Inscenácia rozprávala príbehy o domove, identite, stratách a nádeji, čerpajúc z oravských tradícií a piesní a zároveň reflektujúc súčasný život a prírodu.

Slanický ostrov divadla 2025 tak ponúkol komplexný pohľad na korene – osobné, kultúrne i spoločenské – a zdôraznil význam hľadania vlastnej identity v premenlivom svete.

### Ostatné projekty

* **Slovenská Tepláreň 2022**

Festival sa ako jediný z Oravy zapojil do prvého ročníka celoslovenského festivalu Slovenská tepláreň (organizované festivalom Pohoda). V Knižnici domu kultúry v Námestove 26. novembra 2022 v debate moderovanej Martinom Staňom o teroristickom útoku na Zámockej ulici, kde zomreli Juraj Vankulič a Matúš Horváth debatovali Pavol Dendis, Rastislav Iliev a Peter Balcerčík.

* **Slovenská Tepláreň 2023**

Festival sa 28. októbra 2023 zapojil do druhého ročníka festivalu Slovenská Tepláreň projekciou filmu *Šťastný človek* (Kinosála domu kultúry v Námestove). Druhýkrát sa aktivitou pridal k mnohým slovenským podnikom, kultúrnym centrám a organizáciám, ktoré cítili potrebu šíriť odkaz Matúša a Juraja, ktorí sa stali obeťami teroristického útoku.

* **Genius loci N/A prvá repríza**

Festival 28. júla 2024 organizoval prvú reprízu autorskej inscenácie *Genius loci N/A* divadelného súboru dNO. Premiéra sa konala na festivale počas štvrtého ročníka festivalu.

## Galéria

Súbor:Festivalová loď.jpg|Festivalová loď
Súbor:Tono S. kapelou.jpg|Tono S. s kapelou na festivale
Súbor:Dizajn market.jpg|Dizajn market
Súbor:Zdroj Alžbeta Galan.jpg|Festivalový tím


## Referencie

## Externé odkazy
* Slanický ostrov divadla – oficiálna stránka
* Mágia ostrova. Nad Oravskou priehradou zapadá slnko a loď plná divákov sa blíži na Slanický ostrov. Raz do roka sa toto miesto mení na ostrov divadla . – článok o vzniku, poslaní a atmosfére festivalu SOD v mesačníku *Nota Bene*
* Kotlebu zrušili pre koronavírus, ale Tisa aj drsný príbeh o holokauste na Orave ukázali – reportáž z predstavenia *Judenrein* divadla dNO na prvom ročníku festivalu SOD v *Denníku N*
* Peter Balcerčík: Otvárajme pre ľudí dôležité témy – rozhovor v týždenníku *MY Orava* s tvorcom festivalu Petrom Balcerčíkom
* Už po štvrtýkrát sa na Orave uskutoční festival Slanický ostrov divadla – článok v týždenníku *MY Orava* informujúci o dianí festivalu na tému *Domov*
* Prvý a jediný divadelný festival na Orave – podrobný článok o programe štvrtého ročníka festivalu na platforme *Moja kultúra SK* 
* Divadelníci znovu ovládli Oravu – článok v týždenníku *MY Orava* o štvrtom ročníku festivalu
* Slanický ostrov divadla prekračuje hranice  – článok v denníku Aktuality.sk o piatom ročníku festivalu
* Riaditeľ festivalu na Orave Peter Balcerčík: Ak si chce ísť niekto oddýchnuť, nech ide do kúpeľov a nie do divadla – rozhovor s riaditeľom festivalu Petrom Balcerčíkom v denníku Aktuality.sk
* Festival Slanický ostrov divadla tento rok prekračuje hranice  – článok v týždenníku *MY Orava* o piatom ročníku festivalu

Kategória:Divadelné festivaly na Slovensku
Kategória:Orava
Kategória:Námestovo